Τρομοκρατική επίθεση στο κρουαζιερόπλοιο City of Poros

Το απόγευμα της 11ης Ιουλίου 1988 ένας ένοπλος πραγματοποίησε τρομοκρατική επίθεση κατά των επιβατών του κρουαζιερόπλοιου City of Poros  ενώ έπλεε ανοιχτά της Αίγινας. Κατά την επίθεση σκοτώθηκαν 7 τουρίστες, ο Έλληνας υποπλοίαρχος του City of Poros και ο δράστης της επίθεσης. Ο στόχος φέρεται να ήταν η - τελικά ανεπιτυχής - δολοφονία Αμερικάνων, με 9 να είναι επιβαίνοντες στο κρουαζιερόπλοιο.

 Η επίθεση  
Το κρουαζιερόπλοιο City of Poros πραγματοποιούσε ημερήσιες κρουαζιέρες στην Ύδρα, την Αίγινα και τον Πόρο ξεκινώντας από την Μαρίνα του Φλοίσβου. Ανήκε στην εταιρία «Κυκλαδικές Κρουαζιέρες» των αδελφών Κυρτάτα, είχε μήκος 60 μ. και έφτανε τους 26 κόμβους. Την ημέρα της επίθεσης επέβαιναν σ’ αυτό 471 τουρίστες και 25μελες πλήρωμα.

Στις 6.45 το απόγευμα, της 11ης Ιουλίου 1988, τρία μίλια ανοιχτά της Αίγινας, ένα άτομο άνοιξε πυρ αδιακρίτως και έριξε χειροβομβίδες κατά των επιβατών. Μέρος του πλοίου τυλίχτηκε στις φλόγες και επικράτησε πανικός. Ορισμένοι από τους επιβάτες έπεσαν στη θάλασσα για να σωθούν με αποτέλεσμα κάποιοι από αυτούς να χάσουν τη ζωή τους χτυπημένοι από την προπέλα του πλοίου. Κατά τη διάρκεια της επίθεσης έχασαν τη ζωή τους 7 επιβάτες (τέσσερις Γάλλοι, ένας Δανός, μια Σουηδή και ένας Ούγγρος) ενώ τραυματίστηκαν 60. Επίσης σκοτώθηκε ο υποπλοίαρχος Αντώνης Δεϊμέζης, όταν εξερράγη μηχανισμός που είχε μαζί του ο ένοπλος, που βρισκόταν έξω από την καμπίνα του υποπλοιάρχου. Κατά την έκρηξη σκοτώθηκε και ο δράστης, ο οποίος αργότερα αναγνωρίστηκε ως ο Μοχάμεντ Σοζάντ Αντνάν, 21 ετών.

Ο πλοίαρχος, Γιώργος Μαυρομματάκης δήλωσε το εξής στο Βήμα για την αρχή της επίθεσης:

Σύμφωνα με μαρτυρίες ορισμένων από τους επιβάτες, δύο ήταν τα άτομα που άνοιξαν πυρ με αυτόματα όπλα και φέρεται να έβαλαν ο ένας κατά του άλλου. Ο ένας ήταν ο Μοχάμεντ Σοζάντ Αντνάν και ο άλλος, αναγνωρίστηκε από ορισμένους επιβάτες ως ο ευβραϊκής καταγωγής Γάλλος φοιτητής Ρολάν Βινιερόν, 21 ετών. Οι έρευνες που έγιναν μετά την επίθεση έδειξαν ότι αδιακρίτως κατά του κόσμου πυροβολούσε ο Αντνάν. Από τα στοιχεία δεν προέκυψε ότι ο Γάλλος ήταν συνεργός του Αντνάν που φέρεται να πυροβολούσε κάνοντας σχεδόν περιστροφές γύρω από τον εαυτό του. Ο Βινιερόν ήταν επίσης ανάμεσα στους νεκρούς.

 Η έκρηξη στο Τροκαντερό 
Την ίδια μέρα, 4 ώρες νωρίτερα, στις 2.45 το μεσημέρι είχε εκραγή βόμβα σε ένα αυτοκίνητο Datsun Sunny σε προβλήτα στο Τροκαντερό (στο σημείο της σημερινής Μαρίνας Φλοίσβου), όπου επρόκειτο να δέσει το City of Poros, απέναντι από τον Ναυτικό Όμιλο Αμφιθέας. Από την έκρηξη αυτή σκοτώθηκαν οι δύο εώς τέσσερις που επέβαιναν στο αυτοκίνητο και δημιουργήθηκαν ζημιές σε απόσταση 300 μέτρων. «Σύμφωνα με την εκδοχή της Αστυνομίας, η έκρηξη στο αυτοκίνητο προκλήθηκε από βραχυκύκλωμα ή λανθασμένη ρύθμιση στον αυτοσχέδιο εκρηκτικό μηχανισμό που είχαν κατασκευάσει οι επιβαίνοντες του IX.»

 Οι δράστες 
Από τις έρευνες που ακολούθησαν προέκυψε ότι όλη η τρομοκρατική επιχείρηση είχε οργανωθεί από τέσσερα άτομα αραβικής καταγωγής: ηγετικό ρόλο στην επιχείρηση είχε ο Χετζάμπ Τζαμπαλά, που είχε έρθει στην Αθήνα την 1η Ιουνίου από την Κοπεγχάγη, με λιβυκό διαβατήριο. Ο Τζαμπαλά είχε πάρει μέρος στη δολοφονία του Αιγύπτιου δημοσιογράφου, Γιουσούφ Ελ Σαμπάι στη Λευκωσία, στις 19 Φεβρουαρίου 1978, την ευθύνη της οποίας είχε αναλάβει η οργάνωση του Αμπού Νιντάλ. Μετά τη δολοφονία του Ελ Σαμπάι οι δράστες πήραν ομήρους και διέφυγαν με αεροπλάνο που είχαν απαιτήσει να τους δώσει η κυπριακή κυβέρνηση. Το αεροπλάνο προσπάθησε να προσγειωθεί σε διάφορες χώρες αλλά δεν τους δόθηκε άδεια και επέστρεψε στην Κύπρο, στο αεροδρόμιο της Λάρνακας. Εκεί ακολούθησε σύρραξη μεταξύ των κυπριακών δυνάμεων και Αιγύπτιων κομάντος που είχαν σταλεί από την Αίγυπτο για την απελευθέρωση των ομήρων, καθώς οι Αιγύπτιοι στρατιωτικοί προσπάθησαν να επέμβουν παρά τις αντίθετες εντολές της κυπριακής πλευράς. Ο Τζαμπαλά συνελήφθη από τις κυπριακές αρχές αλλά αργότερα ανταλλάχθηκε με δύο Κύπριους φοιτητές που απαχθεί στη Βηρυτό. Ο Χετζάμπ Τζαμπαλά φέρεται να ήταν ένας από τους επιβαίνοντες στο αυτοκίνητο στο οποίο εξερράγη η βόμβα στο Τροκαντερό, όπως και ο Αμούντ Αμπούλ Χαμίντ, που είχε φτάσει στην Αθήνα στις 10 Μαΐου, από τη Βηρυτό μέσω Σόφιας και Βελιγραδίου. Την ίδια διαδρομή είχε ακολουθήσει και ο Μοχάμεντ Σοζάντ Αντνάν, 21 ετών, ο δράστης της επίθεσης στο City of Poros ενώ ο τέταρτος των δραστών  ήταν ο Μεχεντίν Μερχί, που είχε μπει στην Ελλάδα στις 9 Μαΐου, από το Βελιγράδι με λιβανέζικο διαβατήριο.

Σύμφωνα με δημοσίευμα της In.gr, οι γαλλικές δικαστικές αρχές είχαν ανακοινώσει τον Φεβρουάριο του 2012, ότι μεταξύ 27 Φεβρουαρίου και 5 Μαρτίου του ίδιου χρόνου θα δικάζονταν εν ερήμην οι τρεις ύποπτοι · Αντνάν Σογιόντ, Σαμίρ Χαϊντίρ και Άμπντουλ Χαμίντ Αμούντ εκ των οποίων εκκρεμούσε διεθνές ένταλμα σύλληψης από το 1992. Η δίκη θα γινόταν σε ειδικό δικαστήριο τρομοκρατικών υποθέσεων στο Παρίσι.

 Σημειώσεις 

 Παραπομπές 

Κατηγορία:Τρομοκρατικά γεγονότα στην Ελλάδα